b'\n_START_ARTICLE_\nTestiranje na prisotnost kanabisa\n_START_PARAGRAPH_\nPreizkus na prisotnost kanabisa zajema razli\xc4\x8dne metodologije testov za uporabo kanabisa v medicini, \xc5\xa1portu in pravu. Uporaba kanabisa je visoko zaznavna in se lahko odkrije z analizo urina, las, kot tudi s testi sline \xc5\xa1e po ve\xc4\x8d dnevih ali tednih od zau\xc5\xbeitja._NEWLINE_V nasprotju z alkoholom, ki ga lahko relativno natan\xc4\x8dno izmerimo z uporabo indikatorja alkohola v izdihanem zraku (alkotesta) in potrdimo s preiskavo krvi, je potrditev uporabe kanabisa zamudna, testi pa ne morejo dolo\xc4\x8diti niti pribli\xc5\xbene stopnje koli\xc4\x8dine zau\xc5\xbeite droge. Pomanjkanje primernih testov ter soglasja glede stopenj omamljenosti je osnovna te\xc5\xbeava v razpravi o legalizaciji kanabisa, predvsem glede vo\xc5\xbenje pod vplivom psihoaktivnih snovi._NEWLINE_Podatki o koli\xc4\x8dinah, pridobljeni iz tovrstnih analiz, so pogosto v pomo\xc4\x8d pri razlo\xc4\x8devanju aktivne uporabe od pasivne izpostavljenosti prepovedani drogi ter prete\xc4\x8denega \xc4\x8dasa od uporabe in trajanja le-te._NEWLINE_Test Duguenois-Levine je obi\xc4\x8dajno uporabljen za terensko potrjevanje prisotnosti drog, vendar ne more zagotovo potrditi prisotnosti kanabisa, saj ve\xc4\x8d vrst substanc daje la\xc5\xbene pozitivne rezultate.'